absolutt flertall
Store norske leksikon,Jus,Jus generelt
Absolutt flertall for et standpunkt oppnås om standpunktet får over halvparten av stemmene til de som har rett til å stemme (de stemmeberettigede).
Om alle stemmeberettigede stemmer, er absolutt flertall det samme som alminnelig flertall. Det er kun om noen stemmeberettigede avstår fra å stemme, eller ikke er til stede, at kravet om absolutt flertall gir seg utslag.Eksempel: En forening som har 50 stemmeberettigede skal avgjøre et valg mellom to alternativer med absolutt flertall. Et absolutt flertall vil kreve minst 26 stemmer for et av alternativene, uavhengig av hvor mange som velger å avstå fra å stemme eller som ikke er til stede. Om 10 personer avstår fra å stemme vil alminnelig flertall derimot kun kreve 21 av stemmene, siden det vil utgjøre et alminnelig flertall blant de 40 som avla sin stemme.Ved en rekke avgjørelser i Stortinget er det krav om absolutt flertall. Les mer i Store norske leksikon flertall votering